ประจำเดือนมาล่าสุด 20-25 ต.ค. มีพสพ.วันที่ 2 พ.ย. มีการสอดใส่แบบไม่ใส่ถุงยางไม่ถึงนาที ค่อนข้างกังวลเลยซื้อยาคุมฉุกเฉินมากิน วันที่ 3 พ.ย. และล่าสุดมีพสพ. วันที่ 5 พ.ย. เหมือนเดิมเลยค่ะ สอดใส่แบบไม่ใส่ถุงยางแต่ไม่ถึงนาที แล้วหลังจากนั้นใส่ถุงทำ อยากทราบว่าควรกินยาคุมฉุกเฉินอีกไหมคะ หรือไม่ควรแล้วเพราะผลข้างเคียงจากยาอาจเยอะเกินไป ปล. มีแพลนว่าจะกินยาคุมแบบรายเดือนแต่ตั้งใจจะรอให้ประจำเดือนมาก่อนค่ะ
สวัสดีค่ะ การมีเพศสัมพันธ์แบบสอดใส่ที่ไม่ได้ใส่ถุงยางอนามัยป้องกันเอาไว้ตลอดนั้น มีโอกาสทำให้เกิดการตั้งครรภ์ได้ แม้จะยังไม่เกิดการหลั่งจริงก็ตามดังนั้นกรณีนี้มีข้อบ่งชี้การใช้ยาคุมฉุกเฉินร่วมไปด้วยค่ะ ซึ่งควรใช้ภายใน 72 ชั่วโมงหลังการมีเพศสัมพันธ์ เพื่อให้ได้ประสิทธิภาพยาประมาณ 80-90%ซึ่งการใช้ยาคุมฉุกเฉินหลายๆครั้งก็อาจลดประสิทธิภาพของยาและอาจจะทำให้ประจำเดือนมาคลาดเคลื่อนไปได้ หลังกินยาให้สังเกตอาการและรอบเดือน และถ้ารอบเดือนมาตามปกติแล้วต้องการจะเริ่มกินยาคุมแบบแผงก็สามารถทำได้และควรเริ่มกินภายใน 5 วันแรกของรอบเดือน ถ้าจะเริ่มก่อนประจำเดือนมา ควรตรวจให้แน่ใจก่อนว่าไม่ตั้งครรภ์ สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ